
1.
nodaļa

Kas
ir gans?

 Un, kad Viņš ļaužu pulkus redzēja,
sirds Viņam par tiem iežēlojās, jo tie bija novārdzināti un ATSTĀTI
kā avis, kam NAV GANA.

Mateja evaņģēlijs 9:36

Gana definīcija nesagādā pūles. Gans
ir gādīgs un mīlošs vadītājs avīm. Gans ir cilvēks, kuru Dievs ir
aicinājis rūpēties par avīm.

Bībelē Dieva tauta tiek saukta par avīm, un Dievs aicina
cilvēkus, kurus Viņš sauc par ganiem, rūpēties par šīm avīm. Dievs
neredz mūs kā čūsku, ķirzaku, kaķu un suņu kopumu. Nē! Viņš mūs
redz kā avju grupu, kurai ir vajadzīga mīlestība, gādība un
vadība.

Nāciet, pielūgsim un zemosimies, locīsim ceļus Tā Kunga, sava
Radītāja, priekšā! Jo Viņš ir mūsu Dievs, un MĒS ESAM VIŅA TAUTA,
VIŅA AVIS, KO VIŅA ROKA GANA.

Psalmi 95:6-7

Es
rakstu šo grāmatu, jo esmu pārliecināts, ka daudzi cilvēki var
atsaukties, lai rūpētos par Dieva avīm. Ir pienācis laiks celties
un pievienoties svarīgajam darbam — rūpēm par Dieva tautu. Būt par
ganu ir viena no visu laiku vislieliskākajām nodarbēm, jo mūsu
Kungs mīl cilvēkus un redz viņus kā avis, kurām ir vajadzīga aprūpe
un vadība. Būt par ganu ir ļoti svarīgs darbs. Tādēļ tas tika
uzticēts apustulim Pēterim, draudzes vadītājam. Atcerieties! Jēzus
teica Pēterim pierādīt savu mīlestību, barojot avis un rūpējoties
par tām. „Pēteri, vai tu Mani mīli? Ja tu Mani mīli, gani manas
avis!”

Kad
viņi azaidu bija turējuši, Jēzus saka Sīmanim Pēterim: „Sīmani,
Jāņa dēls, vai tu Mani mīli vairāk nekā šie?” Tas Viņam saka:
„Tiešām, Kungs, Tu zini, ka es Tevi mīlu!” Viņš saka tam: „Gani
Manus jērus!”

Vēl
otru reizi Viņš tam saka: „Sīmani, Jāņa dēls, vai tu Mani mīli?”
Tas Viņam saka: „Tiešām, Kungs, Tu zini, ka es Tevi mīlu!” Viņš
saka tam: „Gani Manas avis!”

Trešo reizi Viņš tam saka: „Sīmani, Jāņa dēls, vai tu Mani
mīli?” Pēteris noskuma, ka Viņš trešo reizi viņam sacīja: vai tu
Mani mīli? — Un sacīja Viņam: „Kungs, Tu zini visas lietas, Tu
zini, ka es Tevi mīlu.” Jēzus saka: „Gani Manas avis!”

Jāņa
evaņģēlijs 21:15-17

Katrā draudzē ir divu kategoriju cilvēki: gani un avis. Jūs
esat gans vai avs. Būtībā gans ir mācītājs. Daudzās valodās pat
„gans” un „mācītājs” tiek apzīmēti ar vienu vārdu. Tas pats vārds,
kas nozīmē „gans”, nozīmē arī „mācītājs”. Es dodu priekšroku vārdam
„gans”, jo tas palīdz visiem saprast, ko šis darbs ietver. Man
labāk patīk izmantot terminu „gans”, jo tas skaidrāk atklāj
mācītāja patieso būtību. Būt par ganu nozīmē redzēt cilvēkus kā
avis un tā arī pret viņiem attiekties.

Vārdam „mācītājs” ir daudzi savādi interpretējumi, un katram
cilvēkam ir pašam sava ideja par to, kādam mācītājam vajadzētu būt
vai ko viņam vajadzētu darīt. Taču, sakot, ka esat gans, jūs uzreiz
zināt, ka jūsu darbs ir rūpēties par avīm. Ja esat gans, jūs
nevarat rūpēties par cilvēkiem, kuriem nav avju īpašību, kurus
nevar vadīt, virzīt, mācīt vai par kuriem nevar rūpēties. Angļu
valodā vārds „mācītājs” ļoti plaši tiek lietots ar nozīmi „Dieva
vīrs” vai Dieva pārstāvis. Šī iemesla dēļ pravieši, apustuļi,
diakoni un gandrīz katrs Dieva pārstāvis tiek saukts par
„mācītāju”. Gans ir specifisks darbinieks, kuram ir laiks rūpēties
par avīm, laiks tās mīlēt, barot un pulcināt kopā.

Ievērojiet, ka minētajā Rakstu fragmentā avis bija atstātas,
jo tām nebija gana. Avis nav atstātas tāpēc, ka nav pravieša. Avis
nav atstātas tāpēc, ka nav evaņģēlista vai diakona. Avis ir
atstātas tāpēc, ka nav gana. Esmu pārliecināts, ka daudzi cilvēki
ir aicināti būt par ganiem. Daudzi cilvēki var dot savu mīlestību,
laiku, enerģiju, lai par kādu rūpētos. Es to zinu, jo daudzi
cilvēki kļūst par mātēm un tēviem, un viņiem ir dabiskas spējas
rūpēties par saviem bērniem. Gana darbs ietver tik daudz mīlestības
un rūpju izrādīšanu, kā arī vadīšanu, ka avis galu galā sauc savus
ganus par tēviem. Kad parādās kāds ar gana svaidījumu, cilvēki
pulcējas ap viņu, jo visiem ir vajadzīga mīlestība, gādība un
vadība.

Iemācieties lietot vārdu „gans”, aprakstot tos, kuri rūpējas
par Dieva tautu un baro to, jo viņi tādi ir! Raksturojot sevi kā
ganu, jums ir vieglāk koncentrēties uz savu gana darbu. Šodien
daudzi cilvēki, kuriem vajadzētu būt gādīgiem, mīlošiem avju
vadītājiem, ir kļuvuši par laicīgiem cilvēkiem, kuri labāk
piemēroti universitātei, nevis draudzei.

Ja
jūs redzētu ganu sēžam pie galda bankā, jūs uzreiz viņam pajautātu:
„Kur jūs esat atstājis savas kazas un avis? Kas ar tām notiek? Kas
par tām rūpējas?” Šodien daudzi gani ir atstājuši savas kazas un
avis un ir atrodami tā saucamajās tirgus vietās, darot kaut ko
citu, kas pilnīgi atšķiras no ganīšanas. Viņi ir nonicinājuši mums
doto godu rūpēties par Dieva ļaudīm un tos barot. Nemetiet šo
grāmatu projām! Ganīšana ir ļoti svarīgs uzdevums. Tas ir Dieva
darbs. Izturieties pret to nopietni! Jūs varat kļūt par ganu un
rūpēties par Dieva bērniem. Arī jūs varat darīt kaut ko Dieva
labā!

Bija
laiks, kad saņēmām, bet tagad ir laiks, lai mēs dotu! Bija laiks,
kad tikām mācīti, bet tagad ir laiks, lai mēs mācītu! Bija laiks,
kad kāds mūs vadīja, bet tagad ir laiks mums vadīt citus! Veltījiet
sevi šim cēlajam ganīšanas darbam — mīlēt un mācīt cilvēkus, kā arī
rūpēties par viņiem. Tas ir gods. Pat, ja jūs esat laicīgs cilvēks,
jūs varat kļūt par ganu. Daudzi laicīgie cilvēki ir iesaistīti
kalpošanā. Jūs varat būt viens no tūkstošiem laicīgo, kuri kalpo
Dievam kā gani.

Ja
esat pilna laika kalpošanā, domājiet par sevi kā par ganu, nevis kā
par Dieva vīru. Tas jums palīdzēs labāk saprast savu aicinājumu.
Plūstiet Dieva mīlestības, gādības, vadības un mācības dāvanās, un
jūs būsiet Dieva ļaužu gans! Atcerieties, ka Jēzus ļoti mīl savas
avis. Viņš nomira par mums. Viņš noteikti ļoti rūpējas par mums!
Katrs, kurš rūpējas par Dieva avīm, ir izpratis Dieva mīlestību, jo
Jēzus mīlēja šīs avis un nomira par tām.


2.
nodaļa

Kāpēc jūs varat kļūt par ganu?

 Šajā nodaļā
es gribu parādīt Rakstos minētos daudzos iemeslus, kāpēc ticu, ka
jūs varat būt gans. Es ticu, ka kādā savas kā kristieša attīstības
brīdī jūs varat būt gans, vismaz kādā līmenī. Bībele daudzos
aspektos māca par to, ka jums ir jābūt auglīgam kalpošanā. Dieva
Vārds māca arī, ka „daudzi”, nevis „daži” ir aicināti
kalpošanā.

Viņš
arī devis citus par apustuļiem, citus par praviešiem, citus par
evaņģēlistiem, citus par ganiem un mācītājiem, lai svētos
sagatavotu kalpošanas darbam, Kristus miesai par
stiprinājumu.

Pāvila vēstule efeziešiem 4:11-12

Parasti šī Rakstu vieta tiek interpretēta tā, ka Dievs ir
devis draudzei īpašas kalpošanas dāvanas trīs galveno iemeslu
dēļ:

1.
Lai svētos darītu pilnīgākus.

2.
Lai veiktu kalpošanas darbu.

3.
Lai celtu Kristus miesu.

Tā
ir patiesība. Taču ir jāņem vērā, ka Bībeles tulkotāji ir
pievienojuši pieturzīmes, kas dažkārt rada neveiksmīgu teksta
interpretējumu. Atmetot komatus Pāvila vēstulē efeziešiem 4:12, tā
pauž pilnīgi citu nozīmi, kas, manuprāt, ir daudz precīzāka.
Atmetiet pieturzīmes vēstulē efeziešiem 4:12 un paskatieties, kā
šis pants skan tagad.

Viņš
arī devis citus par apustuļiem; citus par praviešiem; citus par
evaņģēlistiem; citus par ganiem [mācītājiem] un skolotājiem, lai
svētos sagatavotu kalpošanas darbam Kristus miesai par
stiprinājumu.

Pāvila vēstule efeziešiem 4:11-12

Raksti tagad saka, ka Dievs deva apustuļus, praviešus,
evaņģēlistus, ganus un skolotājus „lai svētos sagatavotu kalpošanas
darbam”.

Citiem vārdiem sakot, šīs īpašās kalpošanas
dāvanas ir dotas, lai sagatavotu parastos svētos, lai viņi (svētie)
varētu veikt kalpošanas darbu. Ko tas nozīmē? Tas nozīmē to,
ka parastie svētie var veikt kalpošanas darbu. Tas nozīmē arī to,
ka kalpošanas darbs nav domāts vienīgi dažiem apustuļiem un
skolotājiem.

Gani
var apmierinoši paveikt lielu kalpošanas daļu.

Šādi
interpretējot Rakstu vietu vēstulē efeziešiem 4:11-12, atbildība
par kalpošanu tiek uzlikta mums visiem, nevis tikai dažiem īpašiem
cilvēkiem. Tam tā ir jābūt, jo Bībele saka, ka daudzi ir
aicināti!

Dievs nekad nav aicinājis dažus cilvēkus darīt Viņa darbu.
Dievs vienmēr ir aicinājis daudz vairāk cilvēku, nekā ir
atsaukušies.

Ja
jūs būtu Dievs un jums būtu veicams milzīgs uzdevums — izglābt visu
pasauli — vai jūs aicinātu un izsūtītu tikai dažus cilvēkus?
Protams, ne! Jūs sasauktu un izsūtītu pēc iespējas vairāk cilvēku.
Diemžēl tikai daži cilvēki atsaucas aicinājumam, tāpēc galu galā
tikai daži tiek izraudzīti kalpot vīna dārzā.

Vai
aicinājums ir kaut kas tik īpašs?

Mēs
esam padarījuši Dieva aicinājumu par kaut kādu mistisku pieredzi,
kad tiek dzirdētas balsis, redzēti redzējumi un gūta iespaidīga
garīga pieredze. Tas ir kļūdains vispārinājums. Daudzi ir
„aicināti”, taču daudzi nav redzējuši parādības ar Jēzu. Bībele
māca, ka mēs esam „aicināti” būt par svētajiem.

Visiem Dieva mīļotiem, AICINĀTIEM SVĒTAJIEM
Romā...

Pāvila vēstule romiešiem 1:7

Dieva draudzei Korintā, Jēzū Kristū svētītiem, AICINĀTIEM
SVĒTAJIEM...

Pāvila 1. vēstule korintiešiem 1:2

No
svētajiem sagaida, ka viņi veiks darbu saskaņā ar Pāvila vēstulē
efeziešiem 4:12 teikto. Būsim godīgi! Attiecībā uz aicinājumu būt
par svētajiem: cik daudzi no mums dzirdēja pārdabiskas balsis? Cik
daudzi no mums dzirdēja pērkonu un redzēja zibeni, kā rezultātā
iebiedēti pieņēma glābšanu? Cik daudzi no mums nokrita zemē pa
ceļam uz Damasku? Tikai ļoti nedaudziem kristiešiem ir bijis tik
dramatisks aicinājums pie Dieva.

Tomēr tas nenozīmē, ka mēs neesam aicināti būt par
kristiešiem.

Visiem no jauna piedzimušiem kristiešiem ir pārdabisks
aicinājums būt par svētajiem. Tas var nebūt iespaidīgs, bet
noteikti ir pārdabisks. Ja saucat sevi par
kristieti, tad esat saņēmuši aicinājumu, kuram esat
atsaukušies. Es jūs informēju, ka, pašam nezinot, jūs
faktiski esat dzirdējuši aicinājumu un atsaukušies dievišķajam
aicinājumam.

Kas
tas bija par aicinājumu? Tā bija vienkārši pārliecība, kas jums
radās, par Jēzus Kristus realitāti. Šī pārliecība lika jums atdot
savu dzīvi Kristum un ļāva jums kļūt par kristieti, kas ir
piedzimis no jauna.

Dažreiz cilvēki meklē kaut ko sensacionālu un palaiž garām
patiešām pārdabisko, ko Dievs dara. Tādā pat
veidā, kāda esam aicināti būt par kristiešiem, Dievs daudzus no
mums aicinās kalpot kaut kādā līmenī. Iespējams, jūs
nebūsiet aicināti elpu aizraujošā kalpošanas līmenī kā Elija, taču
tas joprojām ir aicinājums!

Paskatieties uz pravieša Samuēla kalpošanu! Samuēls bija
templī, kad saņēma Dieva aicinājumu.

Tā
jauneklis Samuēls kalpoja Tam Kungam priestera Ēļa
priekšā...

Pirmā Samuēla grāmata 3:1

Ievērojiet, ka Samuēls nezināja, kas bija Dieva aicinājums!
Patiesībā viņš domāja, ka tas bija kaut kas dabīgs, cilvēka balss. Daudzi cilvēki ir aicināti, taču domā,
ka nav aicināti, jo aicinājums šķiet dabisks kā doma, ideja vai pat
pārliecība. Tā kā Dieva aicinājums tik ļoti neatšķiras no dabiskām
lietām ap mums, daudzi vienkārši pieņem, ka nav
aicināti.

Pravietis Samuēls devās pie sava garīgā tēva, Ēļa, jo domāja,
ka tas viņu sauc. Viņš nevarēja atšķirt dabisko cilvēka balsi no
pārdabiskās Dieva balss. Ko tas mums nozīmē?

Tas
nozīmē, ka daudzas reizes pārdabiskais nav tik dramatisks, kā mēs
to sagaidām. Ja tas būtu tik dramatiski, Samuēls uzreiz būtu
zinājis, ka nedzird cilvēka balsi.

...
TAS KUNGS SAUCA Samuēlu, un tas sacīja: „Redzi, še es esmu!” Un
viņš aizskrēja pie Ēļa un sacīja: „Redzi, še es esmu, JO TU [Ēli]
MANI ESI SAUCIS”...

Pirmā Samuēla grāmata 3:4-5

Ēlis
(viņa mācītājs jeb garīgais tēvs) palīdzēja atpazīt Dieva
aicinājumu viņa dzīvei.

Alerģiskais
mācītājs

Esmu
vērojis, kā daudzi no maniem draudzes locekļiem ir izauguši Tajā
Kungā. Esmu vērojis, kā Dievs viņus aicina, un esmu redzējis, kā
daudzi no viņiem neatpazina Dieva aicinājumu savai dzīvei. Daži no
maniem labākajiem mācītājiem kādreiz bija alerģiski pret tēmu
būt aicinātam kalpošanā.

Kāds
mācītājs negribēja pieņemt iespējamību, ka ir Dieva aicināts. Tāpēc
viņam radās alerģija pret šo tēmu, un viņš vispār negribēja ar mani
to pārrunāt! Viņš man teica: „Lūdzu, man ir alerģija pret šo tēmu.
Es negribu apspriest kļūšanu par mācītāju. Es negribu pārrunāt
ideju kļūt par misionāru. Es esmu alerģisks pret šo tēmu.” Godīgi
sakot, es jutu pārmetumus un attālināšanos „alerģiju” dēļ. Taču
Svētais Gars ņēma virsroku, un šodien viņš ir veiksmīgs pilna laika
mācītājs, kas paklausa Dieva aicinājumam savai dzīvei. Redziet, jūs
varat būt aicināts pat tad, ja to nezināt tāpat kā Samuēls! Šis
brālis bija aicināts, bet to pat nezināja!

Aicinājums ir pārdabisks

Aicinājums mazā kalpošanā joprojām ir aicinājums. Tas
joprojām ir pārdabisks. Tas var ārēji nebūt iespaidīgs, taču
joprojām ir aicinājums. Es neesmu pieredzējis, ka pērkons, zibens
un debesu balsis aicina mani kalpošanā. Taču es esmu tikpat lielā
mērā aicināts kā jebkurš cits kalpotājs.

...bet šinī vētrā nebija Tas Kungs. Pēc vētras nāca
zemestrīce, bet Tas Kungs nebija zemestrīcē. Un pēc zemestrīces
bija uguns. Bet Tas Kungs nebija ugunī. Bet pēc uguns — LĒNA
BALSS.

Pirmā Ķēniņu grāmata 19:11-12

Dievs bieži runā šajā klusajā, lēnajā balsi. Šī klusā, lēnā
pārliecības balss ieveda mani kalpošanā. Man bija tikai klusa
pārliecība. Šai pārliecībai esmu sekojis līdz pat šim
laikam.

Esiet
atvērti aicinājumam

Mācītājiem vajadzētu iedrošināt draudzes locekļus būt
atvērtiem aicinājumam. Tas ļaus daudziem citiem veikt noderīgu
kalpošanu. Šis noslēpums, kā ievest daudzus
cilvēkus kalpošanā, sekmē draudzes pieaugumu. Viens cilvēks
var izdarīt ļoti maz, taču daudzi cilvēki var izdarīt daudz vairāk.
Viens mācītājs var atcerēties, iespējams, tikai simt piecdesmit
draudzes locekļu vārdus.

Kā viens cilvēks, kurš pat nezina vārdus un
problēmas vairumam cilvēku savā draudzē, var efektīvi ganīt
tūkstošiem cilvēku? Šī iemesla dēļ mums ir vajadzīga daudzu
ganu palīdzība.

Es
vienmēr iedrošinu visus būt atvērtiem aicinājumam kalpot. Ja jūs
pajautātu manai draudzei, vai viņi ir aicināti vai nē, vairums no
viņiem atsauktos: „Es ticu, ka esmu aicināts!” Bībele saka, ka
daudzi, nevis daži ir aicināti.

Samuēls palika templī un varēja sadzirdēt Dieva aicinājumu.
Nopietni kristieši, kuri pavada daudz laika
draudzē, veicot kalpošanas darbu, visticamāk, dzirdēs Dieva
aicinājumu. Es domāju arī, ka kristieši, kuri pavada laiku
klubos, ballītēs un tamlīdzīgās vietās, nedzird Dieva balsi. Pat
tad, ja viņi ir aicināti, viņi nevarēs to sadzirdēt citu traucēkļu
dēļ savā dzīvē.

Kurš
ir izredzēts?

Mēs
visi citējam šo slaveno pantu no Rakstiem par lūgšanu.

Visu, ko jūs Tēvam lūgsit Manā Vārdā, Viņš jums
dos.

Jāņa
evaņģēlijs 15:16

Mēs
ticam, ka visu, ko lūdzam Tēvam, Viņš mums dos. Mums ir stipra
pārliecība, ka šī Rakstu vieta attiecas uz visiem kristiešiem,
nevis tikai uz apustuļiem. Taču, ko saka šī panta pirmā daļa? Tā
saka:

„...
ES JŪS ESMU IZREDZĒJIS UN JŪS NOLICIS, ka jūs ejat un nesat augļus
un jūsu augļi paliek...”

Jāņa
evaņģēlijs 15:16

Vai
šī izredzēšana un nolikšana nav tas pats, kas aicināšana? Tā
noteikti ir! Ja ticat, ka Dievs Tēvs, dzirdēs visas mūsu lūgšanas,
tad mums ir jātic, ka Dievs mūs visus ir izredzējis un nolicis iet
un nest augļus. Tas neizslēdz nevienu, tostarp jūs. Tas nozīmē, ka kristiešu ārsti, juristi un uzņēmēji arī ir
izredzēti kalpotāji, no kuriem tiek sagaidīts, ka viņi nesīs daudz
augļu. Kas ir tie augļi, par kuriem Viņš runā? Dvēseles, kas
ir atnestas Tam Kungam. Cilvēki, kas nostiprinās Tajā Kungā. Kurš
to dara? Gans.

Ja
sagaidāt, ka Dievs atbildēs uz visām jūsu lūgšanām, jums vispirms
ir jānes daudz augļu. Daudzi cilvēki kļūst vāji
un tiek izklīdināti, jo nav pietiekoši daudz ganu. Ir daudz
lielo Dieva vīru, bet nav pietiekoši daudz ganu.

Ļaujiet man jums parādīt desmit iemeslus, kāpēc domāju, ka
katrs kristietis var veikt gana darbu!

Kāpēc
katrs kristietis var kļūt par ganu

1.
Lai kļūtu par ganu, jums ir vajadzīga vēlēšanās.

Bībele saka, ja kādam ir vēlēšanās kļūt par bīskapu, viņš
kāro labu lietu. Nenovirzīsimies no Dieva Vārda!

Tas
ir patiess vārds: ja kas tiecas pēc BĪSKAPA AMATA, tas iekāro
teicamu darbu.

Pāvila 1. vēstule Timotejam 3:1

Dieva Vārds saka: lai kļūtu par bīskapu, mums ir vajadzīga
tikai vēlēšanās. Lai jums ir skaidrs, ka bīskaps ir vienkārši gans
vai mācītājs.

Grieķu vārds, kas tiek tulkots kā „bīskaps”, ir „episkopos”,
kas nozīmē Dieva ļaužu pārraugs.

Apustuļa Pāvila redzējums bija, pēc iespējas vairāk cilvēku
iesaistīt Dieva darbā. Tāpēc viņš teica Timotejam meklēt cilvēkus
ar vēlmi iesaistīties kalpošanā. Pāvils pamācīja Timoteju
pārliecināties, ka atrastie cilvēki, kuriem ir vēlēšanās darīt
darbu, ir ar godājamu reputāciju. Visas īpašības,
kuras Pāvils teica Timotejam meklēt, bija saistītas ar raksturu,
nevis talantu, spējām vai svaidījumu.

Pāvils deva tādus norādījumus, lai katram cilvēkam būtu ļoti
viegli kļūt par ganu. Viss, kas bija vajadzīgs, bija vēlēšanās un
neapšaubāms raksturs. Mācītāji, meklējiet cilvēkus, kuriem ir
vēlēšanās darīt Dieva darbu un kuriem ir godīgs un uzticams
raksturs! Ja Bībele mūs māca to meklēt, tad mēs
nevaram būt garīgāki par Dievu.

Daži
no maniem visauglīgākajiem mācītājiem neizskatās ārēji svaidīti vai
talantīgi. Bet tāpēc, ka Dievam bija svarīga viņu uzticamība un
godīgums, viņi ir izauguši par ļoti veiksmīgiem
kalpotājiem.

2.
Kļūt par ganu ir dabisks attīstības posms.

JO,
LAI GAN LAIKA ZIŅĀ JUMS PAŠIEM PIENĀKAS BŪT TIEM, KAS MĀCA, jums
atkal vajadzīgs kāds, kas jums māca Dieva vārdu pirmsākumus, un
esat tapuši par tādiem, kam vajag piena, ne cietas
barības.

Vēstule ebrejiem 5:12

Rakstot ebreju kristiešiem, Pāvils skaidri pateica, ka ir
vīlies, jo, lai gan viņiem pašiem vajadzēja būt par skolotājiem,
viņus joprojām pašus vajadzēja mācīt. Viņš runā par laiku, kad jums
pašiem vajag kļūt būt par skolotājiem.

Katra kristieša dzīvē ir laiks, kad viņam
ir jāspēj mācīt. Tas ir dabisks attīstības posms. Lai spētu
mācīt, nav vajadzīga nekāda īpaša vai iespaidīga pieredze ar Dievu.
Mācīšana ir laba gana galvenais pienākums.
Mācīšana ir tas pats, kas avju barošana.

Esmu
atklājis, ka tad, kad kristieši neattīstās normāli par ganiem, viņi
bieži pievēršas kaut kam sliktam. Pienāk laiks, kad daži draudzes
locekļi zina, ko tieši mācītājs grasās sludināt. Viņi zina, kā viņš
sāks runu un kā viņš to beigs. Viņi dzirdēja to pašu svētrunu pirms
diviem gadiem. Viņi beigās kļūst kritiski.

Medicīniskā ziņā, ja cilvēkam ir vairāk ēdiena, nekā viņš
patērē, tas pārvēršas par taukiem, un cilvēks aptaukojas.
Aptaukošanās ir bīstama slimība, kas var jūs nogalināt. To izraisa
pārēšanās un nepietiekamas fiziskas aktivitātes. Tā ir daudzu kristiešu problēma. Viņiem nav, ko iesākt ar
katru svētdienu saņemtajām zināšanām. Viņi nekad neizmanto
iegūtās zināšanas. Viņi nekad nevienu nebaro. Viņi nekad nevienam
nekalpo. Viņi tad kļūst bīstami paši sev!

Jums
ir jāuzmanās no bīstamas zīmes, ja kļūstat kritikas pārpilns.
Cilvēki, kuri daudz kritizē, bieži nav iesaistīti Dieva
darbā.

Atceros kādu kritiski noskaņotu draugu. Viņam bija daudz
komentāru par dažādiem Dieva vīriem. Taču viņš pats daudz neko
nedarīja kalpošanā un vairāk tikai komentēja. Piesargieties no
kristiešiem-komentētājiem! Viņi piepilda jūsu prātu ar
indi!

